b'\n_START_ARTICLE_\nK\xc3\xb8ge Boldklub\n_START_SECTION_\nHistorie\n_START_PARAGRAPH_\nK\xc3\xb8ge Boldklub blev oprindeligt stiftet den 7. september 1895. Den 5. april 1907 blev klubben sl\xc3\xa5et sammen med andre idr\xc3\xa6tsklubber under navnet K\xc3\xb8ge Gymnastik- og Idr\xc3\xa6tsforening, inden fodbold igen blev selvst\xc3\xa6ndigt i byen under navnet K\xc3\xb8ge Boldklub fra 1. oktober 1927._NEWLINE_Klubbens storhedstid var lige efter 2. Verdenskrig. I 1952 blev det s\xc3\xb8lvmedaljer, og K\xc3\xb8ge BK blev i 1954 den f\xc3\xb8rste klub uden for hovedstaden K\xc3\xb8benhavn, som vandt det danske mesterskab i fodbold. _NEWLINE_I 1956 rykkede K\xc3\xb8ge BK imidlertid ud af 1. division. De f\xc3\xb8lgende 14 s\xc3\xa6soner rykkede klubben flere gange op i og ned fra 1. division, f\xc3\xb8r det fra 1971 igen lykkedes at etablere sig i den bedste r\xc3\xa6kke, og i 1975 vandt K\xc3\xb8ge BK mesterskabet for anden gang. I 1963 og 1979 spillede K\xc3\xb8ge BK sig i pokalfinalen._NEWLINE_Klubben spillede i 1. division 1970-78, og igen fra 1980-1985. I 2002-03 spillede K\xc3\xb8ge BK en enkelt s\xc3\xa6son i Superligaen. De f\xc3\xb8lgende \xc3\xa5r var klubben plaget af store \xc3\xb8konomiske problemer, der til sidst endte med en konkurs i 2009.\n_START_SECTION_\nNy struktur 2009\n_START_PARAGRAPH_\nK\xc3\xb8ge BK blev 6. februar 2009 suspenderet fra 1. division. Hidtidige resultater fastholdes, men holdets resterende femten kampe i for\xc3\xa5ret 2009 tabes med 0-3 og klubben tvangsnedrykkes to r\xc3\xa6kker \xe2\x80\x93 dvs. til Sj\xc3\xa6llandsserien._NEWLINE_Herf\xc3\xb8lge Boldklub og K\xc3\xb8ge Boldklub har flere gange fors\xc3\xb8gt at f\xc3\xa5 etableret en overbygning og den 14. marts 2009 blev samarbejdet godkendt af DBU til ikrafttr\xc3\xa6delse 1. juli 2009. Fusionen betyder, at de to klubbers f\xc3\xb8rstehold samles i den f\xc3\xa6lles overbygning HB K\xc3\xb8ge, der kommer til at erstatte den bedstplacerede af de to klubber ved starten af s\xc3\xa6sonen 2009-10._NEWLINE_Samarbejdet omfatter endvidere U19 og U17. _NEWLINE_Ingen \xc3\xb8vrige hold i de to klubber vil blive direkte ber\xc3\xb8rt af overbygningen, men forts\xc3\xa6tter som hidtil. Det foruds\xc3\xa6ttes dog, at der etableres et t\xc3\xa6ttere samarbejde mellem Herf\xc3\xb8lge BK og K\xc3\xb8ge BK omkring talentudvikling for \xc3\xa5rgangene fra U15 og nedefter.'